FC Kiisto (jalkapallo)

**FC Kiisto** on vuonna 1999 perustetun samannimisen urheiluseuran jalkapallojaosto, jonka edustusjoukkue pelaa Kolmosta.

## Historia
### Jalkapallo Vaasan Kiiston alaisuudessa
Vaasan Kiisto perustettiin 17. syyskuuta 1904. 1. heinäkuuta 1908 Kiisto liittyi Suomen Palloliittoon jalkapallon tultua osaksi seuran lajivalikoimaa. Vuonna 1919 Kiisto liittyi Työväen Urheiluliittoon. Jalkapallo poistui Kiiston lajivalikoimasta nopeaa, mutta palasi vuonna 1920. Oma jalkapallojaosto Kiistolle perustettiin vuonna 1922. Kiiston jalkapallojoukkue pääsi TUL:n loppuotteluun vuonna 1928 Helsingin Kullervoa vastaan. Kiisto hävisi ottelun 1–3. Kiisto lakkautettiin oikeuden määräyksellä syyskuun 31. päivänä vuonna 1931.

Kiisto palasi jalkapallon pariin vuonna 1954, pelaten maakuntasarjassa. Vuonna 1961 Kiisto putosi aluesarjaan. Aluesarjassa Kiisto sijoittui ensimmäisellä kaudellaan toiseksi. Seuraava kausi toi kuitenkin aluesarjan voiton ja nousun takaisin maakuntasarjaan. Siellä sijoitus kaudella 1964 oli kuudes, mutta seuraavan kauden kahdeksas sija pudotti Kiiston jälleen sarjaporrasta alemmas. Aluesarjassa Kiisto sijoittui kahdesti viidenneksi ennen kuin vuonna 1968 tuli jälleen sarjan voitto ja nousu maakuntasarjaan. Maakuntasarjassa Kiisto ehti pelata yhden kauden sijoittuen kahdeksanneksi. Tämän jälkeen tuli sarjauudistus ja kaudella 1970 sarjataso oli 4. divisioona. Kiisto voitti heti uudessa sarjassa oman lohkonsa ja nousi seuraavaksi vuodeksi 3. divisioonaan. Kiisto putosi kaudella 1972 takaisin 4. divisioonaan, josta kaudella 1974 joukkue putosi 5. divisioonaan ja kaudella 1976 6. divisioonaan. Kiisto aloitti nousun takaisin 3. divisioonaa kohti, ja saavutti paikan kaudeksi 1987. Joukkue putosi taas 5. divisioonaan asti kaudeksi 1990. Kaudella 1999 Kiisto pelasi 3. divisioonassa, josta joukkue nousi 2. divisioonaan kaudeksi 2000.

### 2000-luvulle omana seurana
FC Kiisto ry perustettiin 5. joulukuuta 1999

Vuonna 2006 FC Kiisto voitti TUL:n mestaruuden. Kaudella 2008 joukkue voitti oman lohkonsa Kakkosessa. Kärkisija varmistui jo kaksi kierrosta ennen sarjan päättymistä. Lohkovoittajana Kiisto saavutti paikan seuraavaksi vuodeksi Ykköseen, josta se kuitenkin putosi yhden kauden jälkeen.

2013 FC Kiisto voitti Regions´Cupin Finaalissa SC Kufu98:n rangaistuskilpailun jälkeen 4-3.

Kiisto nousi kaudeksi 2015 Kakkoseen. Tämän myötä seura teki yhteistyösopimuksen Vaasan Palloseuran kanssa. Yhteistyö kattoi pelaajasiirrot. Tarkoituksena yhteistyössä oli hankkia Palloseuran pelaajille peliaikaa, ja luoda pelaajapolku Palloseuran junioreiden ja edustusjoukkueen välille, käyttäen Kiiston joukkuetta väliaskeleena.

## Stadion

FC Kiisto pelaa kotiottelunsa Lemonsoft Stadionilla eli Hietalahden jalkapallostadionilla. 

Vuonna 2019 Kiisto harkitsi pois siirtymistä stadionilta korkeiden vuokrien takia. Kiiston joukkueet pelasivat tuolloin myös Kaarlen kentällä, sekä Variskan tekonurmella. Suurimpana ongelmana oli vuokran kaksinkertaistuminen, jos otteluun myytiin pääsylippuja. Toukokuussa 2019 stadionin vuokraa alennettiin ja Kiisto jatkoi pelaamista stadionilla.

## Junioritoiminta
Kiistolla oli nuorten joukkueet vuosina 1955–1956, mutta varsinaisesti nuorten toiminta käynnistyi 1971.

## Lähteet